7.2.2023
MT
Il-Ġurnal Uffiċjali tal-Unjoni Ewropea
C 47/137 L-Erbgħa 6 ta’ Lulju 2022
15.
Huwa tal-fehma li l-UE għandha tidentifika l-korpi tan-NU u organizzazzjonijiet multilaterali oħra li huma essenzjali għall-promozzjoni tad-djalogu politiku, tal-konverġenza u ta' soluzzjonijiet ta' politika għall-isfidi globali u għall-iffissar tal-istandards; u għandha tiddefinixxi objettivi ċari u prijoritajiet ċari għad-djalogu ma' tali korpi u organizzazzjonijiet u għall-appoġġ, inkluż appoġġ baġitarju, għalihom; ifakkar, f'dan ir-rigward, li l-UE u l-Istati Membri tagħha diġà huma l-kontributuri finanzjarji ewlenin tan-NU u ta' ħafna mill-aġenziji u mill-programmi tagħhom, iżda li dan l-impenn u l-appoġġ għan-NU mhux dejjem jissarrfu f'impatt ikbar mill-UE, mill-Istati Membri tagħha u minn sħab tal-istess fehma f'pożizzjonijiet ewlenin tal-aġenziji tan-NU jew f'fora multilaterali, li huwa ta' tħassib partikolari fi żmien meta l-assertività tar-reġimi nondemokratiċi, bħar-Russja, f'tali fora qiegħda dejjem tikber;
16.
Jiġbed l-attenzjoni għaż-żieda fl-importanza ġeopolitika tal-istandards, speċjalment fit-teknoloġija, u jħeġġeġ lill-UE taġixxi b'mod strateġiku sabiex issir superpotenza li tistabbilixxi l-istandards fil-fora multilaterali;
17.
Jistieden lill-UE u lill-Istati Membri tagħha kif ukoll lis-sħab tal-istess fehma jkomplu jtejbu l-koordinazzjoni tagħhom għal dak li għandu x'jaqsam mal-istabbiliment ta' appoġġ konġunt għal kandidaturi għal pożizzjonijiet ta' tmexxija f'fora multilaterali; jindika l-ħtieġa ta' koordinazzjoni ma' sħab tal-istess fehma f'reġjuni oħra tad-dinja, u fid-dawl tal-importanza tal-prinċipju tad-distribuzzjoni ġeografika ekwa tal-pożizzjonijiet ta' tmexxija, li tinżamm enfasi qawwija fuq il-valuri demokratiċi;
18.
Jenfasizza f'dan ir-rigward ir-rwol ewlieni li qed tiżvolġi l-Organizzazzjoni għas-Sigurtà u l-Kooperazzjoni fl-Ewropa (OSKE) bħala pilastru tas-sigurtà Ewropea u jitlob li jissaħħaħ aktar l-approċċ komprensiv tal-organizzazzjoni fil-qasam tas-sigurtà;
19.
Jistieden lill-UE taħdem man-NU, mal-organizzazzjonijiet reġjonali, ma' fora internazzjonali bħall-G7 u l-G20 u ma' koalizzjonijiet ad hoc, kif ukoll fi ħdanhom, biex jiġu indirizzati l-isfidi globali li qed niffaċċjaw issa u li se niffaċċjaw fil-futur;
20.
Jistieden lill-Kummissjoni u lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà jiżviluppaw aktar l-istrateġija tagħhom dwar il-multilateraliżmu, inkluż permezz ta' linji gwida aġġornati regolarment dwar kif wieħed għandu jipproċedi f'fora differenti, li jkopru kwistjonijiet bħar-riforma tas-sistema tan-NU u rwol aktar ċentrali jew rappreżentanza aktar formali tal-UE, u viżjoni għal ordni globali ġdid li jsawruh b'mod li jista' jerġa' jagħti l-ħajja lill-multilateraliżmu; jemmen li l-UE se jkollha bżonn tibni alleanzi ma' sħab tal-istess fehma sabiex tiżviluppa kooperazzjoni multilaterali f'firxa wiesgħa ta' fora, iżda li dawn l-alleanzi mhux dejjem jinvolvu lill-istess atturi, filwaqt li l-objettiv irid dejjem ikun li tiġi difiża sistema ta' governanza globali effettiva u bbażata fuq ir-regoli;
21.
Itenni l-pożizzjonijiet tiegħu dwar il-gwerra Russa ta' aggressjoni kontra l-Ukrajna espressa f'riżoluzzjonijiet preċedenti;
22.
Jikkundanna bl-aktar mod qawwi possibbli l-gwerra ta' aggressjoni tal-Federazzjoni Russa kontra l-Ukrajna, kif ukoll l-involviment tal-Belarussja f'din il-gwerra, u jeżiġi li r-Russja ttemm minnufih l-attivitajiet militari kollha fl-Ukrajna u tirtira mingħajr ebda kundizzjoni l-forzi u t-tagħmir militari kollha mit-territorju kollu tal-Ukrajna rikonoxxut internazz­ jonalment; jissottolinja li din l-aggressjoni u l-invażjoni militari jikkostitwixxu ksur serju tad-dritt internazzjonali; iqis l-invażjoni Russa tal-Ukrajna bħala attakk mhux biss kontra pajjiż sovran, iżda anki kontra l-prinċipji u l-mekkaniżmi ta' kooperazzjoni u sigurtà fl-Ewropa u l-ordni internazzjonali bbażat fuq ir-regoli, kif stabbilit mill-Karta tan-NU;
23.
Jilqa' s-sospensjoni tar-Russja mill-Kunsill tad-Drittijiet tal-Bniedem tan-NU (UNHRC); jilqa' b'sodisfazzjon id-deċiżjonijiet ta' organizzazzjonijiet internazzjonali, inkluż fil-qasam tal-kultura u l-isport, li jissospendu l-parteċipazzjoni tar-Russja; Jistieden lill-mexxejja tal-UE u lill-mexxejja ta' stati oħra biex jeskludu lir-Russja mill-G20 u minn organizzazzjonijiet kooperattivi multilaterali oħra, bħall-Organizzazzjoni Dinjija tal-Kummerċ, l-UNESCO u oħrajn, bħala sinjal importanti li l-komunità internazzjonali mhux se topera bħas-soltu ma' dan l-istat aggressur;
24.
Jissottolinja li l-implimentazzjoni sħiħa u effettiva tas-sanzjonijiet eżistenti madwar l-UE kollha u mill-alleati internazzjonali tal-UE issa trid tkun prijorità; jistieden lill-UE tuża fora multilaterali biex tiżgura l-effettività ta' dawn is-sanzjonijiet;